Na temelju članka 87. stavka 7., članka 88. stavka 3. i članka 95. stavka 5. Zakona o trošarinama (»Narodne novine«, broj 106/18., 121/19. i 144/21.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2022. donijela

**UREDBU**

**O VISINI TROŠARINE NA DUHANSKE PRERAĐEVINE**

**I DUHANSKE PROIZVODE**

# Uvodne odredbe

## Članak 1.

1. Ovom Uredbom utvrđuje se visina specifične trošarine i stopa proporcionalne trošarine na cigarete, minimalna trošarina na cigarete te visina trošarine na sitno rezani duhan za savijanje cigareta, ostali duhan za pušenje, cigare i cigarilose.
2. Ovom Uredbom određuje se visina trošarine na e-tekućinu, grijani duhanski proizvod i novi duhanski proizvod.

# Preuzimanje akta Europske unije

## Članak 2.

Ovom Uredbom u hrvatsko zakonodavstvo preuzima se Direktiva Vijeća 2011/64/EU od 21. lipnja 2011. o strukturi i stopama trošarine koje se primjenjuju na prerađeni duhan (kodificirani tekst) (SL, L 176, 5. 7. 2011.).

# Visina trošarina na cigarete

## Članak 3.

Trošarina na cigarete iznosi:

1. specifična trošarina 53,10 eura za 1000 komada cigareta
2. proporcionalna trošarina 34% od maloprodajne cijene.

# Visina minimalne trošarine na cigarete

## Članak 4.

Minimalna trošarina na cigarete iznosi 117,87 eura za 1000 komada cigareta i plaća se ako je iznos ukupne trošarine obračunate prema članku 3. ove Uredbe niži od iznosa propisanog ovim člankom.

# Visina trošarine na sitno rezani duhan za savijanje cigareta, ostali duhan za pušenje, cigare i cigarilose

## Članak 5.

Trošarina iznosi na:

1. sitno rezani duhan za savijanje cigareta 114,15 eura za jedan kilogram
2. ostali duhan za pušenje 114,15 eura za jedan kilogram
3. cigare 114,15 eura za 1000 komada
4. cigarilose 114,15 eura za 1000 komada.

# Visina trošarine na duhanske proizvode

## Članak 6.

Trošarina iznosi na:

1. e-tekućinu 0,00 eura za jedan mililitar

2. grijani duhanski proizvod 185,82 eura za jedan kilogram

3. novi duhanski proizvod 114,15 eura za jedan kilogram.

# Prestanak važenja

## Članak 7.

Danom stupanja na snagu ove Uredbe prestaje važiti Uredba o visini trošarine na duhanske prerađevine i duhanske proizvode (»Narodne novine«, broj 20/21.).

# Stupanje na snagu

## Članak 8.

Ova Uredba objavit će se u Narodnim novinama, a stupa na snagu 1. siječnja 2023.

KLASA:

URBROJ:

Zagreb,

Predsjednik

mr. sc. Andrej Plenković, v. r.

# **OBRAZLOŽENJE**

Važećom Uredbom o visini trošarine na duhanske prerađevine i duhanske proizvode (»Narodne novine«, broj 20/21.) koja je stupila na snagu 1. ožujka 2021. godine, utvrđena je visina trošarine na cigarete i to specifična trošarina u iznosu od 400,00 kn za 1000 komada cigareta i proporcionalna trošarina 34% od maloprodajne cijene te minimalna trošarina na cigarete u iznosu od 888,00 kn za 1000 komada cigareta.

Također je istom Uredbom utvrđena visina trošarine na sitno rezani duhan za savijanje cigareta i ostali duhan za pušenje u iznosu od 860,00 kn za 1 kilogram te na cigare i cigarilose u iznosu od 860,00 kn za 1000 komada.

Predmetnom Uredbom propisana je visina trošarine i na:

* e-tekućinu u iznosu od 0,00 kn za jedan mililitar
* grijane duhanske proizvode u iznosu od 1.400,00 kn za 1 kilogram i
* nove duhanske proizvode u iznosu od 860,00 kn za 1 kilogram.

S obzirom da je u svibnju 2022. donesen Zakon o uvođenju eura kao službene valute u Republici Hrvatskoj (»Narodne novine«, broj 57/22. i 88/22.) te euro postaje zakonsko sredstvo plaćanja u Republici Hrvatskoj od 1. siječnja 2023. godine donošenje nove Uredbe o visini trošarine na duhanske prerađevine i duhanske proizvode u kojoj će visine trošarina biti izražene u eurima ukazuje se logičnim i opravdanim, a radi pojednostavnjenja ispunjavanja obveza trošarinskih obveznika (poglavito zbog iskazivanja i podnošenja prijava maloprodajnih cijena duhanskih prerađevina) te nesmetanog funkcioniranja aplikativnog sustava.

Temeljem gore iznijetog, predlaže se da visina trošarine iznosi:

* specifična trošarina na cigarete 53,10 eura za 1000 komada cigareta,
* proporcionalna trošarina 34% od maloprodajne cijene cigareta,
* minimalna trošarina na cigarete 117,87 eura za 1000 komada cigareta.
* sitno rezani duhan za savijanje cigareta i ostali duhan za pušenje 114,15 eura za 1 kilogram,
* cigare i cigarilose 114,15 eura za 1000 komada,
* grijani duhanski proizvod 185,82 eura za 1 kilogram,
* novi duhanski proizvod 114,15 eura za 1 kilogram,

dok u odnosu na e-tekućinu visina trošarine iznosi 0,00 eura/1 mililitar.

Predložene visine ne dovode do promjene fiskalnog učinka trošarine na duhanske prerađevine i duhanske proizvode u državnom proračunu.

Stupanjem na snagu ove Uredbe, trenutno važeća Uredba o visini trošarine na duhanske prerađevine i duhanske proizvode (»Narodne novine«, broj 20/21.) bi prestala važiti s 1. siječnja 2023. godine.